פסיקתא דרב כהנא יב יב


יב 
בחדש השלישי לצאת וגו' . זה הוא שאמר הכתוב: הלא כתבתי לך שלישים במועצות ודעת , אם ביקשתה ליטול עצה מן התורה הוי נוטל. אמר דוד, כשהייתי מבקש ליטול עיצה בתורה הייתי מביט ונוטל עצה, שנאמר: "בפיקודיך אשיחה ואביטה אורחותיך" , ואומר: "בפיקודיך אתבונן" (שם שם קד). אמר בן חוטא: אם ביקשתה לבנות ואין את יודע היאך להפריח, הבט בתורה ואת למד, מה כתיב? "תחתיים שניים ושלשים תעשה" . הוי, במועצות ודעת . דבר אחר: הלא כתבתי לך שלישים (שם), א"ר: לא תהא תורה עליך כפרוס דוגמא ישנה, אלא כפרוס דוגמא חדשה שיש לה שנים או שלשה ימים, הלא כתבתי לך שלישים (שם), שלשם כתיב. בן עזיי אומר: לא כפרוס דוגמא שיש לה שנים או שלשה ימים, אלא כפרוס דוגמא בן יומה. תדע לך, מה כתיב? בחדש השלישי וגו' , ביום ההוא באו אין כתיב כאן, אלא ביום הזה באו מדבר סיני (שם). וכן הוא אומר, "היום הזה י"י אלהיך מצוך לעשות את החוקים האלה ואת המשפטים" .